28.11.2008 15:27 | Ťažko hodnotiť zápas MŠK Žilina a Slavie Praha, jedno oko sa raduje, druhé plače...
V mrazivom počasí sa bojovalo viac medzi šestnástkami a k zakončeniu sa hráči dostávali len sporadicky. A keď už sa nejaká ta šanca naskytla, skončila sa buď na zdvihnutej zástavke čiarového rozhodcu (gól Slavie z ofsajdu), alebo nepresným zakončením. Vytúženým gólom zaváňala najmä šanca Adauta, keď loptu poslal pekne do protipohybu Vaniaka, no lopta medzi tri žrde nešla a skončila tesne vedľa slavistickej bránky.
Chuť po bodoch hráčom nemožno ubrať, no od česko-slovenského derby a reprízy dvojzápasu z minulého ročníka Pohára UEFA sa očakávalo viac. Viac oku lahodiacich akcií, viac šancí, gólov... Tie sú základom futbalu, nielen pre fanúšikov, divákov a sponzorov, ale aj pre body a tabuľkové postavenie.
Žilinčania mali Slavii čo vracať, veď o minuloročnom postupe rozhodla až neobľúbená penaltová lotéria. Dnes by na rad neprišla, no opäť neprišli ani góly v riadnom hracom čase zápasu.
Do Žiliny prišla silná Slavia, ktorá doma valcuje všetko čo sa jej dostane do cesty. No v Európe sú strelci Slavie rovnako bezzubí ako tí žltozelení. Prečo sa oba tímy trápia a naopak napríklad cyperský majster Anorthosis Famagusta straší velikánov európskeho futbalu. V skupine B je na treťom mieste a postup zo skupiny Ligy majstrov má o svojich rukách, v poslednom zápase sa oň pobije na ihrisku Panathinaikosu Atény.
"S hrou, prístupom aj so všetkým, čo k futbalu patrí, som veľmi spokojný, ale s výsledkom nie. Myslím si totiž, že dnes sme si zaslúžili vyhrať. Žiaľbohu, opäť sme nevyužili šance, ktoré sme si vypracovali," zhodnotil zápas kormidelník domácich Dušan Radolský.
V "miernom" hodnotení pokračoval aj Karel Jarolím: "Vyhrať chceli obidva tímy. V prvom polčase sme boli zalezení, dali sme súperovi priestor, aj keď Žilina si nevypracovala obzvlášť nebezpečné situácie. Domáci mali veľa štandardiek, čo je ich silná stránka. Remíza je asi zaslúžená."
No české médiá sa s hodnotením zápasu "nemaznali".Aha!: "Biedna Slavia v Žiline ani poriadne nevystrelila: ´Páni, to bola slabota!´ To bolo sľubov, to bolo rečí."Právo: "Po bezgólovej remíze síce získali prvý bod v skupine Pohára UEFA, ale postup do ďalšej fázy sa im s výhľadom na ďalšie zápasy s Hamburgom a v Amsterdame pomaly vzďaľuje." - a rovnako sa vzdialil a rozplynul aj pre MŠK; Slavia má stále jeden zápas "k dobru".
Realita je jasná - kto chce víťaziť, musí strieľať góly. Žltozelení opäť nedokázali rozvlniť sieť za súperovým brankárom (ak sa nepočítajú strely do bočnej siete). A šance boli...
Rovnako ako aj proti Ajaxu. V domácom zápase s Hamburgom strelil Rilke aspoň gól, ale ten len znižoval konečný stav na 1:2. No a kým súper trestá každé zaváhanie v zadných radoch MŠK, kanonieri Šošonov si vždy obujú zlé kopačky. Možno treba v Birminghame skúsiť za zápas vymeniť niekoľko párov kopačiek a možno to konečne padne...